অপচয় বন্ধ করে কারখানায় জ্বালানি সাশ্রয় | অন্বেষণ | DW | 08.02.2014
জ্বালানি সাশ্রয় আজ আর শুধু গৃহস্থের মাথাব্যথা নয়, বড় বড় সংস্থাও নানাভাবে সেই চেষ্টা চালিয়ে যাচ্ছে৷ যেমন জার্মানির একটি বিয়ার কারখানা৷ খুবই সহজ পদ্ধতিতে তারা কার্যকর পদক্ষেপ নিচ্ছে৷
বিয়ার কারখানার বাতাসে টক-মিষ্টি গন্ধ৷ এটা নাকি মল্ট বা যব থেকে আসে৷ এই মল্ট-ই বিয়ারের স্বাদ ও গন্ধ নির্ধারণ করে৷ ট্যাংকে রাখা বিয়ার বিক্রির উপযোগী হতে প্রায় ৩ সপ্তাহ সময় নেয়৷ সাংবাদিকের প্রশ্নের জবাবে কারখানার বিশেষজ্ঞ বললেন, বিয়ার প্রস্তুত হয়ে গেছে৷ স্বাদে-গন্ধে দারুণ৷
এই প্রক্রিয়ার জন্য অনেক সময় ও জ্বালানির প্রয়োজন হয়৷ বিশেষ করে বিয়ার কারখানার এই মূল কেন্দ্রে এটা খুব জরুরি৷ বিয়ার মেশানোর ও ফোটানোর প্রক্রিয়ার ক্ষেত্রে কারখানার প্রধান জ্বালানি সাশ্রয়ের কিছু পথ খুঁজে পেয়েছেন৷
বিয়ার কারখানার প্রধান স্টেফেন ডিটমার বলেন, ‘‘আগে উত্তাপের দুটি উৎস ছিল৷
এখন একটিতেই কাজ চলে যায়৷ মেশিনের নিজস্ব উত্তাপ আর অপচয় হতে দিই না৷ তা স্টোর করে আবার কাজে লাগাই৷ এটাই হলো নতুনত্ব৷ তবে শুনতে সহজ মনে হলেও বিষয়টি বেশ জটিল৷''
আরেক প্রশ্নের উত্তরে স্টেফেন বললেন, প্রায় ৩০ শতাংশ জ্বালানির সাশ্রয় হয়৷ অর্থাৎ বছরে প্রায় ৫ লাখ কিলোওয়াট আওয়ার৷ বেশ বড় অঙ্ক বটে৷ নতুন এই প্রযুক্তির জন্য প্রায় ৩ লাখ ইউরো বিনিয়োগ করতে হয়েছে৷ বছর পাঁচেকের মধ্যে টাকা উঠে আসার কথা৷ গোটা সপ্তাহ জুড়ে সারা দিন যন্ত্র চলে, যাতে জ্বালানির কোনো অপচয় না হয়৷
বিয়ার কারখানায় কোথাও না কোথাও জ্বালানির অপচয় হচ্ছেই৷ স্টেফেন তাই সেখানেও সাশ্রয় করতে চান৷ প্রতিযোগিতার বাজারে এতে লাভই হবে৷ তবে যে সব সংস্থা আরও বেশি জ্বালানি ব্যবহার করে, তারা সরকারি স্তরে কিছু ছাড় পাওয়ায় স্টেফেন খুবই ক্ষুব্ধ৷ স্টেফেন ডিটমার বলেন, ‘‘জ্বালানির অপচয়ের জন্য ছাড় দেয়া মোটেই গ্রহণযোগ্য নয়৷ তার চেয়ে জ্বালানি সাশ্রয় কর্মসূচির প্রতি আরও মনোযোগ দেয়া উচিত৷ সেটাই হবে সঠিক পথ৷''
জার্মানির স্যাক্সনি রাজ্যের এই বিয়ার কারখানায় প্রতিদিন প্রায় দেড় লাখ লিটার বিয়ার তৈরি হয়৷ স্থানীয় চাহিদা মেটাতে ঘোড়ার গাড়িই যথেষ্ট৷ জ্বালানি সাশ্রয় আসলে খুবই সহজ হতে পারে৷ এর জন্য কোনো হাইটেক প্রযুক্তির প্রয়োজন পড়ে না৷
পুরনো বইখাতা থেকে অর্গ্যানিক গুল নেপালের এক এতিমখানায় কাজে লাগছে৷ অভিনব এই উদ্যোগের ফলে অর্থ ও জ্বালানি সাশ্রয় এবং পরিবেশ সংরক্ষণ – এক ঢিলে দুই পাখি মারা যাচ্ছে৷ (28.06.2013)
জার্মান জ্বালানি সংস্থার কর্মকাণ্ড
প্রতিবেদন ডাগমার সিন্ডেল / এসবি
কি-ওয়ার্ডস অপচয়, কারখানা, জ্বালানি, সাশ্রয়, জার্মানি, বিয়ার
পার্মালিংক http://p.dw.com/p/1B4dc